KOKKULEPE

12.06.2024 nr 2-2/24/529-2

RIIGI KAITSEINVESTEERINGUTE KESKUSE

JA

KAITSELIIDU VAHEL

RIIGIHANKE LÄBIVIIMISEKS 

Riigi Kaitseinvesteeringute Keskus (edaspidi RKIK), registrikood 70009764, aadress Järve 34A, 11314 Tallinn, mida esindab peadirektor Magnus-Valdemar Saar,

ja

Kaitseliit, registrikood 74000725, aadress Toompea 8, 10130 Tallinn, mida esindab Kaitseliidu ülem kindralmajor Ilmar Tamm, sõlmisid kokkuleppe alljärgnevas:

1.	KOKKULEPPE EESMÄRK

1.1.	Käesoleva kokkuleppe eesmärgiks on riigihanke  ,,GPS seadmete soetud koos lisatarvikutega“ (viitenumber 279493) läbiviimiseks vajalike volituste andmine, vastutuse määramine, dünaamilise hankesüsteemi alusel tehtavate seotud hangete reguleerimine ning õiguslike küsimuste lahendamise reguleerimine.
1.2.	Vabatahtlik keskne hankimine on Kaitseliidule tasuta. Kaitseliit ei tasu RKIK-ile Kaitseministeeriumi valitsemisala vabatahtliku keskse hankijana hanke läbiviimise eest.  Vaidlustusmenetluses esindamiseks võivad pooled kokku leppida esindusõigusega tekkinud kulude hüvitamises.

2.	VAIDLUSTUSTE LAHENDAMINE

2.1.	Kaitseliit volitab RKIK-i riigihankes vaidlustuse laekumisel esindama Kaitseliitu vaidlustusmenetluses ja kohtumenetluses juhul, kui RKIK on läbi viinud seotud hanke ja sõlminud hankelepingu ja/või esitanud ostutellimuse Kaitseliidu nimel. Vaidlustusmenetluses esindamise õigus on antud edasivolitamise õigusega kuni vaidlust lõpetava lahendini.  
2.2.	Kui Kaitseliit on läbi viinud seotud hanke ja sõlminud hankelepingu iseseisvalt või esitanud ostutellimuse iseseisvalt, vastutab ja esindab Kaitseliit end riigihankes vaidlustuse korral vaidlustusmenetluses iseseisvalt.  

3.	VASTUTUSE MÄÄRAMINE

3.1.	RKIK ja Kaitseliit vastutavad solidaarselt riigihangete seaduse nõuete järgimise eest.
3.2.	Iseseisvalt läbiviidavate tellimuste ja protseduuride eest vastutavad pooled ainuisikuliselt, samuti lepinguliste puuduste või vaidluste korral lahendavad pooled need ainuisikuliselt.

4.	DÜNAAMILISE HANKESÜSTEEMI ALUSEL HANKELEPINGUTE SÕLMIMINE

4.1.	Kogu riigihanke menetlus viiakse läbi riigihangete registris, et säiliks kontroll hankemahtude osas. 
4.2.	Kui pooled on kokku leppinud, et RKIK teeb seotud hankeid Kaitseliidu nimel, tuleb Kaitseliidul  vajadusi ette prognoosida ning konsolideerida, nii et seotud hangete korraldamise sagedus ei kujuneks RKIK-ile ebamõistlikult koormavaks. Kaitseliidul tuleb esitada reaalsete eelarveliste vahendite olemasolul vastav ostutaotlus võimalusel minimaalselt 30 päeva enne hankelepingu sõlmimise (seotud hanke tegemise) vajadust  aadressile ostud@rkik.ee.
4.3.	RKIK ei ole kohustatud korraldama seotud hankeid Kaitseliidu eest. Kaitseliidul on õigus korraldada seotud hankeid ka iseseisvalt. 
4.4.	Pooled võivad kokku leppida, et seotud hankeid  kõigi poolte eest teeb RKIK.
4.5.	Tellimusvajaduste kombineerimine osapoolte vahel toimub jooksvalt ning ühise tellimuse tegemise algatajaks võivad olla mõlemad osapooled. 

5.	ARUANDLUSE ESITAMINE

5.1.	Kaitseliit kohustub RKIK-le esitama andmed dünaamilise hankesüsteemi alusel sõlmitud hankelepingute sõlmimise ja/või ostutellimuste esitamise aja ja maksumuse kohta 14 päeva jooksul pärast hankelepingu sõlmimist. Andmed saadetakse ostud@rkik.ee. 

6.	KONTAKTID

6.1.	RKIK kontaktisik on:
Priit Soosaar, kategooriajuht (side ja radarid), tel +372 5919 5005, e-mail Priit.Soosaar@rkik.ee. 

6.2.	Kaitseliidu kontaktisik on:
Dmitri Eesalu, side- ja infotehnoloogia osakonna vanemstaabiallohvitser, tel +372 5917 2258 Dmitri.Eesalu@kaitseliit.ee. 

7.	JÕUSTUMINE

7.1.	Kokkulepe jõustub mõlema poole poolt allkirjastamisel ja kehtib kuni riigihanke lõppemiseni.  

(allkirjastatud digitaalselt)				(allkirjastatud digitaalselt)

Riigi Kaitseinvesteeringute Keskus			Kaitseliit
					
Magnus-Valdemar Saar				Ilmar Tamm
peadirektor						ülem